8,5 ton vullis uit Centurion-meer verwyderVoor en ná opruimaksie by Centurion-meer. (Foto: Facebook) Omtrent 8,5 ton se rommel is dié naweek uit die Hennopsrivier en die meer in Centurion gehaal. Die rommel, wat tydens ŉ skoonmaaksessie deur lede van die gemeenskap verwyder is, is in 340 sakke, sowat 25 kg per sak, gegooi. Die Centurion-inwoners hoop om die rivieroewer te herstel en die omgewing weer gesond en aangenaam te maak. Tarryn Johnston, ŉ komiteelid van die nieregeringsorganisasie Fresh.NGO, sê die projek het die naweek by die Protea Hotel, langs die meer, plaasgevind. “Ons maak elke twee weke in hierdie area skoon, net om die staalnet (wat die vullis in die water opvang) skoon te hou. Daar is soveel gemors wat dit blokkeer dat dit die water verhoed om deur te vloei.” Die stilstaande water word dan ŉ broeikas vir siektes en muskiete en is daar gereeld oorspoelings omdat die water nie meer in die waterstrome kan vloei nie. “Daar is soveel plastiek en gemors wat in ons riviere en waterstrome beland, wat die omgewing skade berokken. Ons glo dit is die verantwoordelikheid van voedselvervaardigers om nie meer so baie verpakkingsmateriaal om hul produkte te sit nie, dit is die een plek waar ons kan begin,” sê Johnston. Johnston vertel dat die plaaslike regering onlangs ook sy stuiwer in die armbeurs gegooi het en die skoonmaaksessies nou veel vinniger sal gebeur. Die groep kan nou gebruik maak van die munisipaliteit se masjinerie en geld is ook beskikbaar gestel vir opruimingswerk. Johnston verduidelik dat Fresh.NGO al nette by Supersport Park, Tembisa en ander plekke in die rivier geplaas het om verder rommel op te gaar en die skoonmaakproses te vergemaklik. Sommige van die rommel beland in die stroom wanneer oorstromings plaasvind of asblikke omwaai en rommel wat op die graswalle rondom die riviere gestrooi word, in die rivier beland. Die grootste probleem lê egter by informele nedersettings wat uit onkunde hul rommel in die strome gooi, sê Johnston. “Die informele nedersettings het geen idee wat die gevolg van hul aksies is nie, maar ons het al ŉ paar opvoedingsprojekte van stapel gestuur om die mense in te lig en te keer dat besoedeling voortgaan. In baie gevalle kom help die mense van die nedersettings ons ook om weer die rommel skoon te maak.” Johnston sê dit is nie net die rommel wat ŉ probleem is nie, maar dat daar riool in die riviere invloei. “In party areas is daar nie water nie, dis net swart slyk en die e.Coli-vlakke is ongelooflik hoog. Ons dra stewels, handskoene en soms maskers om te voorkom dat ons siektes opdoen.” Sy sê sowat 120 mense het in die loop van die naweek met die skoonmaaksessie gehelp. “Almal werk op ŉ vrywilligersbasis. “Mense moet hierdie water self sien, dis eers dan dat jy besef hoe erg dit werklik is. Ons het ingespring want ons kon nie meer vir enigiemand wag nie, daar is net nie meer tyd om te wag nie,” sê sy.